**Έκθεση της Κοινοβουλευτικής Επιτροπής Παιδείας και Πολιτισμού για το νομοσχέδιο «Ο περί Αναγνώρισης Ιδιωτικών Μουσείων και Μουσείων των Αρχών Τοπικής Αυτοδιοίκησης (Διαδικασία και Προϋποθέσεις) (Τροποποιητικός) Νόμος του 2021»**

**Παρόντες:**

Παύλος Μυλωνάς, πρόεδρος Αντρέας Καυκαλιάς

Χρύσανθος Σαββίδης Χρίστος Χριστόφιας

Γιώργος Κάρουλλας Ανδρέας Αποστόλου

Πρόδρομος Αλαμπρίτης Αλέκος Τρυφωνίδης

Χρίστος Χριστοφίδης

Η Κοινοβουλευτική Επιτροπή Παιδείας και Πολιτισμού μελέτησε το πιο πάνω νομοσχέδιο σε τρεις συνεδρίες της, οι οποίες πραγματοποιήθηκαν στις 20 Οκτωβρίου, στις 24 Νοεμβρίου και την 1η Δεκεμβρίου 2021. Στις συνεδριάσεις αυτές κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Παιδείας, Πολιτισμού, Αθλητισμού και Νεολαίας, των Πολιτιστικών Υπηρεσιών του ίδιου υπουργείου, του Τμήματος Αρχαιοτήτων του Υπουργείου Μεταφορών, Επικοινωνιών και Έργων, της Νομικής Υπηρεσίας της Δημοκρατίας, της Ελεγκτικής Υπηρεσίας, της Ένωσης Δήμων και της Ένωσης Κοινοτήτων.

Σκοπός του νόμου που προτείνεται είναι η τροποποίηση του περί Αναγνώρισης Ιδιωτικών Μουσείων και Μουσείων των Αρχών Τοπικής Αυτοδιοίκησης (Διαδικασία και Προϋποθέσεις) Νόμου, ώστε να βελτιωθεί το πλαίσιο εφαρμογής του σε σχέση με την αναγνώριση μουσείων των αρχών τοπικής αυτοδιοίκησης.

Ειδικότερα, σύμφωνα με την εισηγητική έκθεση που συνοδεύει το νομοσχέδιο, στις προτεινόμενες ρυθμίσεις προβλέπονται μεταξύ άλλων τα ακόλουθα:

1. Η τροποποίηση του ορισμού του όρου «ιδιωτικό μουσείο», ώστε να περιληφθεί σε αυτόν η υποχρέωση για συμπερίληψη στους καταστατικούς σκοπούς του μουσείου η επιδίωξη δημιουργίας και λειτουργίας μουσείου.
2. Η προσθήκη πρόνοιας σύμφωνα με την οποία οι διαδικασίες που ακολουθούνται σχετικά με την εξέταση της αίτησης για τη χορήγηση πιστοποιητικού αναγνώρισης να καθορίζονται από την Επιτροπή Μουσείων.
3. Η προσθήκη πρόνοιας για εξαίρεση των μουσείων των αρχών τοπικής αυτοδιοίκησης, τα οποία δεν αποτελούν ανεξάρτητες οικονομικές οντότητες, από την υποχρέωση τήρησης οικονομικών λογαριασμών και οικονομικών καταστάσεων εσόδων και εξόδων, νοουμένου ότι στις ετήσιες οικονομικές καταστάσεις τους θα περιλαμβάνονται σημειώσεις σε σχέση με τα έσοδα, τα έξοδα και τις κεφαλαιουχικές τους δαπάνες.
4. Η τροποποίηση του δεύτερου πίνακα του υφιστάμενου νόμου για σκοπούς εναρμόνισης της σχετικής ορολογίας με τη διεθνή πρακτική.

Στο πλαίσιο της συζήτησης του νομοσχεδίου η επιτροπή διαπίστωσε ότι το αρμόδιο υπουργείο δεν πραγματοποίησε διαβούλευση με όλους τους εμπλεκόμενους φορείς. Συναφώς, η επιτροπή κάλεσε το αρμόδιο υπουργείο όπως ενημερώσει τόσο την Ένωση Δήμων όσο και την Ένωση Κοινοτήτων, που δεν είχαν κληθεί να συμμετάσχουν στη σχετική διαβούλευση, για τις πρόνοιες του νομοσχεδίου.

Σε μεταγενέστερο στάδιο της συζήτησης του νομοσχεδίου οι εκπρόσωποι της Ένωσης Δήμων και της Ένωσης Κοινοτήτων ανέφεραν στην επιτροπή ότι συμφωνούν με τις πρόνοιες του νομοσχεδίου.

Με βάση τα πιο πάνω, η Κοινοβουλευτική Επιτροπή Παιδείας και Πολιτισμού, αφού έλαβε υπόψη όλα όσα τέθηκαν ενώπιόν της, εισηγείται στη Βουλή, κατά πλειοψηφία του προέδρου και του μέλους της βουλευτών της κοινοβουλευτικής ομάδας του Δημοκρατικού Κόμματος, των μελών της βουλευτών της κοινοβουλευτικής ομάδας του Δημοκρατικού Συναγερμού, του μέλους της βουλευτή του Κινήματος Σοσιαλδημοκρατών ΕΔΕΚ και του μέλους της βουλευτή της Δημοκρατικής Παράταξης, την ψήφισή του νομοσχεδίου σε νόμο.

Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

18 Ιανουαρίου 2022

Αρ. Φακ.: 23.01.062.115-2021

ΘΒΚ/ΘΚ/Ελ.Π